paragraph_text: Abu Hanifa Dinavari (perz. ابوحنیفه احمد بن داوود دینوری; puno ime: Abu Hanifa Ahmad ibn Davud Dinavari, 828. – 896.) je bio kurdski znanstvenik koji je pisao brojna djela na području astronomije, poljoprivrede, botanike, metalurgije, geografije, matematike i povijesti. Rodio se u iranskom gradiću Dinvaru koji se nalazi na pola puta između Hamadana i Kermanšaha, a studirao je astronomiju, matematiku i mehaniku u Isfahanu odnosno filologiju i poeziju u Kufi i Basri. Većina njegovih radova nije sačuvana i danas o njima uglavnom zna iz djela kasnijih autora koji su ga citirali ili prepisivali. Među Dinavarijeva najznačajnija djela spadaju „Knjiga o biljkama” zbog čega ga se smatra ocem islamske botanike, te „Podrijetlo Kurda” što ga čini prvim znanstvenikom koji je pisao o toj temi. Umro je 24. srpnja 896. godine u rodnom Dinvaru.